દેવરાજ ઉર્સે લિંગાયત અને વોક્કાલિગા સામે જે જૂથ ઊભું કર્યું તે અહિન્દા. જોકે તેમની લોકપ્રિયતા વધી તે સાથે કોંગ્રેસના મોવડીઓ સાથે વાંધો પણ પડ્યો. કોંગ્રેસનું દિલ્હીનું મોવડીમંડળ મજબૂત સ્થાનિક નેતાને સાંખી શકતું નથી. કોંગ્રેસ રાજ્યોમાં ઓબીસી, આદિવાસી, દલિત અને મુસ્લિમના જોરે સત્તા મેળવે, પણ મોવડીમંડળમાં વર્ચસ્વ આ જૂથનું કદી રહ્યું નથી. તેથી 1980 સુધીમાં ઉર્સે અધવચ્ચે સત્તા અને કોંગ્રેસ પક્ષ છોડવા પડ્યા. તેમણે પોતાનો પ્રાદેશિક પક્ષ સ્થાપ્યો, પણ ચૂંટણીમાં હારી ગયા. દરમિયાન તેમનું અવસાન થયું એટલે અહિન્દા જૂથની નેતાગીરી પૂરી થઈ ગઈ.